Cesarhanmun/geonobi-data huggingface dataset:
地名: 北靑 (咸鏡道, 都護府)
年: 1616.0

○丙辰三月初一日
              朔辛未備邊司啓曰: "安邊府使李時發, 則自前歷試西北重任, 備諳邊事, 定平府使沈彦明, 亦稍解武事, 雖非武官, 可以堪任。 此兩官則姑勿遞易。 咸興判官、北靑判官、鏡城判官此三邑, 以武弁中有勇略才兼字牧之人, 十分擇差以送爲當。 且韓訒以判官被論, 纔經一二年, 曾無履歷, 驟陞甲山府使。 家居有刃殺奴僕之事, 年少顚妄殘忍之人, 不可授以關防之任, 使僻遠重地, 入於其手, 任其殘虐。 竝爲遞差, 極擇差送似當。 敢啓。" 傳曰: "三邑判官, 姑勿遞, 更觀賊情處置。 韓訒仍授責效。"
地名: 北靑 (咸鏡道, 都護府)
年: 1621.0

○(傳曰: "北靑、端川、利城內奴身貢, 過限不納, 各邑守令從重推考, 解由憑考, 令該曹依先朝舊例, 申明擧行。")
地名: 北靑 (咸鏡道, 都護府)
年: 1624.0

○己卯/咸鏡監司李昌庭馳啓曰: "臣巡到三水, 審視關防形勢, 則白頭、長白兩山, 皆在眼前。 問于父老則 ‘白頭去我境, 僅四五日程, 長白則尤近。 舊有胡人部落古未坪、韓民坪, 自戊午年盡爲奴酋所捲歸, 兩山以南, 今無所住之胡。’ 自白頭至奴穴, 僅十三日程, 以賊路觀之, 則西水羅之路, 距雲寵、惠山, 僅四五日程; 馬竹嶺之距仁遮, 亦僅六七日程; 雪雲嶺之距茄乙坡, 三四日程; 五萬嶺路之距別害, 四五日程; 如朱雪、烏蹄等部落, 則依舊居住於白頭山之北, 距我邊不遠。 如是而我境沿邊各堡, 無一可恃之處。 別害則僅十五戶, 而土兵僅二十人; 廟坡則只六戶, 而土兵僅七人; 神方仇非則只五戶, 而土兵僅六人; 魚面則只十戶, 而土兵僅十五人; 自作仇非則只四戶, 而土兵僅五人; 茄乙坡則只十戶, 而土兵僅十人; 小農則只三戶, 而土兵僅四人; 羅暖則只七戶, 而土兵僅七人; 仁遮則只四戶, 而土兵僅四人; 惠山則只十戶, 而土兵僅十人; 雲寵則只十五戶, 而土兵僅二十人; 同仁、鎭東則土兵皆七人而竝四戶, 甲山則最爲雄鎭, 卽兵使所駐節制列鎭之處, 而土兵不滿百數, 三水則比甲山, 不滿三分之一。 兩邑及各堡土兵外, 雖有公私賤、官奴婢, 勿論男女, 盡隷於守城之中, 而數甚零星。 以三、甲孤危之卒, 當賊路至近之要衝, 若有警急, 則將何以應敵乎? 平時則南關之軍, 其數不小, 而或徵戍三南以益之。 今則南關軍額日縮, 數不滿三四千, 而計除西路待變之軍然後, 添防各堡, 思之至此, 誠可寒心。 六鎭則去南關不趐千里, 其禍視三、甲稍緩矣。 若三、甲有事, 則別害之去咸興, 僅四日程, 北靑、咸興, 亦無如之何矣。 請令廟堂預講實邊之策, 以重關防之地。" 上下其啓于備局。
地名: 北靑 (咸鏡道, 都護府)
年: 1660.0

○大司諫金壽恒等啓曰: "近來爵賞太濫, 名器不重。 前忠州牧使元斗樞, 以官穀遺儲之多, 至蒙陞資之恩, 本州一年所捧, 其數甚優, 六年居官, 有此贏餘, 不是特異之事。 守令之以善治陞秩者, 亦旣還收, 則斗樞之蒙賞, 比彼尤僭。 請改正其資, 令該曹酌施他賞。 且以前中和府使閔昇, 以軍器別備, 格外陞資, 賞典過濫, 有關後弊。 請改正新資。 咸鏡道內奴婢貢, 偏重於他道, 而其中北靑ㆍ利ㆍ端ㆍ明ㆍ吉五邑, 獨有細布收捧之規, 一人貢布之價, 幾至常綿布六十匹之多。 以此流亡相繼, 愁怨日深, 端川內奴, 至有縊死於道傍者。 當此新化之初, 縱不能革罷內需, 如此病民之痼弊, 固當痛革之不暇, 請令該曹, 斯速變通, 以爲永久遵行之地。" 上, 不允曰: "內奴細布蠲減事, 自有流來變通處置之擧矣。" 累啓後, 上答曰: "內奴細布事, 今年則旣已全減, 勿煩。" 斗樞、昇新資, 竝許還收, 各賜熟馬一匹。

○大司諫金壽恒等啓曰: "近來爵賞太濫, 名器不重。 前忠州牧使元斗樞, 以官穀遺儲之多, 至蒙陞資之恩, 本州一年所捧, 其數甚優, 六年居官, 有此贏餘, 不是特異之事。 守令之以善治陞秩者, 亦旣還收, 則斗樞之蒙賞, 比彼尤僭。 請改正, 令該曹酌施他賞。" 又啓曰: "前中和府使閔昇, 以軍器別備, 格外陞資。 賞典過
                〔濫〕
              , 有關後弊, 請改正。" 又啓曰: "昏朝時賊臣金闓濫伏邦刑, 而其子命昌, 偃然赴擧, 至參監試初試。 其不有國法, 冒赴科場之狀, 極可痛駭。 請拔去榜目, 當該錄名官罷職, 試官及監試官當該四館竝推考。" 又啓曰: "咸鏡道內奴婢貢, 偏重於他道, 而其中北靑、利、端、明、吉五邑, 獨有細布收捧之規, 一人貢布之價, 幾至常綿布六十匹之多。 以此流亡相繼, 愁怨日深。 端川內奴, 至有縊死於道傍者。 當此新化之初, 縱不能革罷內需, 如此病民之痼弊, 固當痛革之不暇。 請令該曹, 斯速變通, 以爲永久遵行之地。" 上答以不允, 只許命昌拔榜試官等推考事。 又敎曰: "內奴細布蠲減事, 自有流來變通處置之擧矣。" 累啓後, 上答曰: "內奴細布事, 今年則旣已全減, 勿煩。" 斗樞及昇新資, 竝許還收, 各賜熟馬一匹。
地名: 北靑 (咸鏡道, 都護府)
年: 1668.0

○正言趙世煥條列北路弊端十二事, 別單書啓。 其一, 三、甲兩邑田稅及奴婢身貢之蠲減也。 其二, 北靑以南各邑, 一應上納, 分等蠲減也。 其三, 驛卒逋欠, 別樣變通也。 其四, 勑行時兵曹卜定皮物雕羽於各鎭堡之弊也。 其五, 兵營所納樺皮加定之弊也。 其六, 內奴丁壯除身貢充定於鎭堡之土兵也。 其七, 甲山坐地之不合城守參酌變通也。 其八, 邊將擇送之事也。 其九, 北路武士糧資難備, 不能赴擧之弊也。 其十, 南軍更爲除布入防之便也。 其十一, 民役詳定, 俾無濫雜之弊也。 其十二, 定配罪人, 一倂開釋也。 事下備局, 而覆啓請施者, 堇一二條, 其餘皆令道臣査啓, 或令該曹明覈, 而後竟無實。

○命全減北靑、利城、端川、吉州、明川年例京上納貢物價布及州上貢物作米, 內奴婢宮奴婢各衙門奴婢私奴婢貢米布。 半減田稅米太。 半減鏡城、會寧、安邊、德源、文川、高原、永興、咸興、洪原、三水、甲山田稅米太及內奴婢、寺奴婢、宮奴婢、各衙門奴婢貢布貢米。 全減私奴婢貢米布。 以監司權大運分等被災之啓也。

○正言趙世煥條列北路弊端十三事, 別單書啓。 其一, 三、甲兩邑田稅及奴婢身貢之蠲減也。 其(一)
                〔二〕
              , 北靑以南各邑, 一應上納分等蠲減也。 其三, 驛卒逋欠別樣變通也。 其四, 勑行時兵曹卜定皮物、鵰羽於各鎭堡之弊也。 其五, 兵營所納樺皮加定之弊也。 其六, 內奴丁壯除身貢充定於鎭堡之土兵也。 其七, 甲山坐地之不合城守, 參酌變通也。 其八, 邊將擇送之事也。 其九, 北路武士糧資難備, 不能赴擧之弊也。 其十, 南軍更爲除布入防之便也。 其十一, 民役詳定, 俾無濫雜之弊也。 其十二, 定配罪人一倂開釋也。 事下備局, 而覆啓請施者, 僅一二條, 其餘皆令道臣査啓, 或令該曹明覈, 而後竟無實。
地名: 北靑 (咸鏡道, 都護府)
年: 1686.0

○癸亥/上御晝講。 持平李徵明進曰: "淑儀之選, 爲廣儲嗣, 則尤不可不審擇。 自宮中聚會選揀, 雖未知創於何時, 而其所取舍, 不過容貌之美惡而已, 先正臣李珥, 嘗上箚言此事。 願聖上詢問大臣, 擇其家法而定之。" 上曰: ‘流來舊規, 今不可廢。 然豈以容貌取舍, 以忽愼擇之道也?" 徵明曰: "臣於前冬奉使北關也, 茂山移屬官奴婢等, 處處聚會, 訴其難支之狀, 且聞復設之後, 事多不便, 宜有變通。 文忠公
              李恒福, 當光海朝廢母論之時, 持正獻議, 謫北靑而歿, 邑子立祠以享之。 宜特賜額, 以示尙賢造士之意。" 上竝令廟堂禮官稟處。 後因大臣筵白, 茂山府仍置不革, 禮曺覆奏, 恒福祠, 特許賜額。
地名: 北靑 (咸鏡道, 都護府)
年: 1734.0

○執義李宗白以北關御史, 竣事而歸, 上疏陳北路事, 其一。 北靑前府使朱炯离請令甄復, 其他屛散者, 亦令隨窠調用也。 其二。 故佐郞文德敎有壬辰倡義之績, 請加褒贈也。 其三。 南道前營將, 請移兼於北靑府也。 其四。 今歲糶糴, 請許以他穀代之。 其五。 推奴之禁, 依舊式申明也。 其六。 茂山、三水、利城三邑貶罷之代, 請無待都政, 卽日擇差, 馳馹發送也。 幷令廟堂該曹稟處。
地名: 北靑 (咸鏡道, 都護府)
年: 1791.0

○咸鏡道觀察使李文源, 因寺奴婢詢弊之命, 狀啓言: "安邊、咸興、洪原、北靑、利城五邑奴婢, 多虛錄, 而收貢則準前比摠, 故有徵隣徵族之冤。 臣方使五邑, 査得其年壯而漏落者, 以充貢額。" 敎曰: "文王之政, 先斯四者, 四民猶是生存者。 彼奴婢之逃無去處, 而年不知爲幾十百者, 其死久矣。 督徵於白骨, 尤爲干和之大者", 遂命道伯, 收聚五邑宣頭案應免者洗草, 申明道比摠之規, 勿以邑本摠, 爲拘。
地名: 北靑 (咸鏡道, 都護府)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 德源 (咸鏡道, 都護府)
年: 1450.0

○初吏曹判書權孟孫啓: "諸道觀察使, 及各司提調, 因循舊習, 殿最不嚴, 由此尸素居官者甚多, 請大明黜陟, 奬勸士風。" 至是, 上引見都承旨李季甸議之, 季甸啓: "今行循資之法, 賢愚同滯。 若與大臣, 議其賢不肖, 果賢也, 不拘常例, 進而陞之, 則人皆奮勵, 而勉於爲善; 果不肖也, 貶而黜之, 則人皆畏懼, 而憚於爲惡, 用人, 不可徒守循資之法也。" 上乃下敎于議政府曰: "賢能爲用, 民可以安, 有司固守循資之法, 雖有賢者, 未免沈滯。 府及吏、兵曹參判以上, 吏、兵房承旨等, 議京外官吏賢不肖, 可陞可黜者以啓: "於是領議政河演、左贊成金宗瑞、右贊成鄭苯、左參贊鄭甲孫、吏曹判書權孟孫、兵曹判書閔伸、參判趙遂良、都承旨李季甸、左副承旨金文起等, 會議於議政府。 以京官閔恭、朴仲孫、盧叔仝、權自恭、姜孟卿、申叔舟、河緯地、金淳、姜希顔、朴元亨、金修、薛丁新, 外官李禮孫、柳規、朴崝、趙峿、李好誠、金乙孫、鄭有容、尹處恭、金若晦、趙秀文、朴延世、朴柳星等, 二十四人爲可陞。 判內資寺事李孝禮、判禮賓寺事丘次崇, 俱衰老, 不宜爲一司之長。 判濟用監事辛均, 處己怠惰, 又不能御下, 每被下官凌辱。 軍資正房九行, 年滿七十。 濟用正李根, 前爲守令, 不廉謹, 今爲本職, 又凌辱長官。 同副知敦寧府事李義敬, 兄弟不睦, 濟用判官金啓, 昏眛不能治事。 禮賓直長李永忠, 前爲豐儲倉丞, 盜用官米二十餘石。 司宰直長李聞, 開婦翁棺, 出金帶, 在婦翁殯側彈琴。 江華府使金俓, 科斂至重, 民不堪苦, 且因時祭而來京也, 般輸公物二艘。 延豐縣監柳諫, 承監司之差, 監收稅量, 各官斗斛, 任意增補, 高重收納, 數至三千餘石。 安東府使鄭之澹, 買部民馬, 犯禁私納他官貢鐵, 而受其直, 且不合治民。 丹城縣監梁金石, 托造成官舍, 令民間納不等大木, 未納者, 懲以綿布, 竝皆濫用。 機張縣監尹宗順, 率妾赴任, 且不宜臨民。 江陰縣監李種芸, 陪箋到京, 備酒饌齎, 往醫女房, 餉其妾同類醫女, 在任時, 飮村民濁醪。 知平海郡事林鳧老昏, 知旌善郡事柳致知庸劣, 蔚珍縣令朴而敬衰劣。 德源府使曺尙明, 已有子孫, 而以勢家孫爲收養, 率往任所, 心志鄙陋。 知瑞山郡事具益壽, 飮輒使酒, 又不治事。 行副正楊修, 前任江華, 頗有不廉之譏, 凡此二十一人, 爲可黜。 大護軍申敬宗, 昏迷妄量, 例當罷黜, 然厚寧君婦翁, 例不可罷, 請降其職。 議畢書進, 上御思政殿, 引見季甸、文起等曰: "予聞閔恭爲慶尙監司, 不堪其職, 不必陞也。 可陞何無成三問乎?" 季甸對曰: "三問亦可人也, 然近日同僚朴彭年等抗論上疏, 三問憚其言切, 托辭不參, 無志士風, 僉議非之。" 上曰: "彭年上書誤矣, 三問不參是矣, 何乃以此非之? 永忠之犯, 無乃以洪深之言劾之者乎?" 季甸對曰: "然。" 舍人、檢詳、吏ㆍ兵曹郞廳, 無可陞者歟? 何故都無一人在可陞之例乎?" 季甸對曰: "僉議以爲: ‘此輩旣已精選, 宜在可陞。’ 以堂上薦郞廳, 未安於心, 不幷錄之。" 上命陞朴崝、趙峿、好誠、延世, 及知大丘郡事李甫欽爵一級, 罷辛均、根專、金啓、永忠、李聞、金俓、柳諫、之澹、金石、宗順、種芸、林鳧、致知、而敬、尙明、益壽等。 朴崝、好誠、延世, 將爲帥, 逍峿以淸名世者也。 甫欽質實無華, 上素器之, 不在可陞之例, 特命陞之。 後又以有司之請, 見罷者, 李孝禮、李永宣、洪有江等數人也。 永宣前爲禮賓, 偸用官醬, 有江前爲守令, 奸官婢, 後爲平安道都節制使軍官, 與職長軍官張戢, 非理歐鬪也。 又吏曹議: "大司憲李承孫, 曩典銓選, 分列族屬于富饒諸郡, 輸來産物, 絡繹不絶, 世譏納貢, 且多受人賄賂。 嘗設宴, 坐客十餘人, 各呈牛舌, 是則十餘牛也, 他物稱是。 且敎子姪不謹, 俱犯贓汚, 豺狼當途, 安問狐狸?" 仍啓曰: "承孫行汚, 不合憲司之長, 請罷之。" 後以承孫除中樞, 子指永宣, 姪指永忠也。 金文起性疾惡, 當會議都堂, 可黜之人, 多出其口, 或有異同, 必極辨務勝, 傍若無人, 僉曰: "不可以一人所聞, 輕爲進退, 必坐中三人所聞同, 然後定其去取。" 文起曰: "金保之爲吉州判官, 犯贓無紀。" 且言其物名與數。 保之爲人行本汚, 文起所言, 未必不是, 然以所聞, 未滿三人, 不在可黜之例, 文起甚恨之, 形於辭色, 時謂: "陞黜之議, 得實爲難, 可一不可再。"
地名: 德源 (咸鏡道, 都護府)
年: 1457.0

○尹陪者, 大護軍統之子也, 嘗居永川, 來告承政院曰: "邑人前德源郡事曺尙明等二十五人, 得皇甫仁朱書, 其書曰, ‘金政丞得慶州, 則皆用汝等矣。’ 尙明秘藏之, 其婢夫李同者搜得以示臣。 臣欲齎來, 本邑品官人吏追捕奪去, 且囚臣使不得出入。" 承政院見其言貌誑誕、頭戴葦笠、服短布衣, 疑爲狂人詰之, 陪自言曰: "吾(買)
                〔聞〕
              此言時, 得此葦笠與綿布帶。" 承政院以啓, 命召其(第)
                〔弟〕
              訓鍊參軍尹末問之, 末曰:"兄陪自少有疾, 養於祖母家, 祖母歿後, 隨父居鄕。 常發狂疾, 父不能制。 鄕人亦不齒。" 命末率去。
地名: 德源 (咸鏡道, 都護府)
年: 1461.0

○羅州住船軍梁成、錦山住私奴高石壽等十人丙子正月自濟州行船, 値颶風漂到琉球國, 其中八人曾已還來, 今者琉球國使僧德源帶梁成、高石壽以來, 請令禮賓寺供饋。 上引見梁成等, 問漂流緣由及地形、風俗, 謂左承旨韓繼禧曰: "細問見錄以啓。"
地名: 德源 (咸鏡道, 都護府)
年: 1468.0

○昏, 兵曹參知柳子光, 詣承政院, 告入直承旨李克增、韓繼純曰: "臣有急啓事。" 克增等與子光, 進閤門外, 令承傳宦官安仲敬以啓。 上召見子光, 子光啓曰: "曩臣入直內兵曹, 南怡亦以兼司僕將入直, 怡乘昏來語臣曰: ‘世祖待吾輩, 無異於子, 今國有大喪, 人心危疑, 恐姦臣作亂, 則吾輩浪死。 當與汝盡忠, 以報世祖之恩。’ 臣答曰: ‘有何姦人爲亂?’ 怡曰: ‘金國光專政貪婪, 如此輩誅之可也。 且盧思愼甚不肖者也, 汝亦知之乎?’ 臣答曰: ‘何爲發此言?’ 今夕怡馳到臣家, 言: ‘慧星至今不滅, 汝亦見之乎?’ 臣曰: ‘不見。’ 怡曰: ‘今在天河中, 光芒俱白, 不可易見。’ 臣取《綱目》, 披示慧星見處, 註曰: ‘光芒白, 將軍逆, 二歲兵大亂。’ 怡嘆曰: ‘此亦必有應矣。’ 良久, 又曰: ‘吾欲擧事, 今主上使宣傳官, 伺察宰相家奔競者甚嚴, 宰相必厭之矣。 然於壽康宮則虛疎, 不可擧事, 必景福宮然後可也。’ 臣曰: ‘如此大事, 吾輩何能獨爲? 汝又與何人謀? 且上必久御昌德宮。’ 怡曰: ‘吾將使移景福宮。’ 臣曰: ‘何以爲之?’ 怡曰: ‘此不難。’ 仍曰: ‘此等語, 吾獨與汝言之, 汝雖告, 吾諱之, 汝必死, 吾雖告, 汝諱之, 吾必死。 此等語, 三人會則不可言也。 且世祖盡刷民丁爲兵, 民怨至深, 機不可失。 吾豪傑之士也。’ 臣欲饋酒, 辭以已醉, 不飮而去。" 上曰: "然則何以處之?" 子光對曰: "乘夜往捕, 恐或亡匿, 待天明, 令一人齎命牌召之, 則可致矣。" 上曰: "然。" 尋命曰: "何必待明?" 卽命召克增、繼純, 命繼純與入直司僕將居平君
              復, 率軍士往捕之, 又命宦官申雲偕往。 仍召入直都摠管盧思愼ㆍ康袞、兵曹參判愼承善等入侍, 命都摠府, 令軍士環甲守闕門, 以宣傳標信, 授宣傳官, 令入直衛將, 整戎器分守各所。 又令兵曹分軍士, 守都城門及城上。 命召密城君
              琛、河東君
              鄭麟趾等諸宗宰, 又令仲敬, 召德源君
              曙、永順君
              溥、右參贊尹弼商入侍。 溥啓曰: "退隔七八日間, 南怡到臣入直處, 問臣曰: ‘宗親入直, 依舊例乎?’ 臣答曰: ‘上命吾與龜城君、河城君, 卒哭前更日直宿。’ 怡曰: ‘晝則何如?’ 答曰: ‘晝則常直, 有故則出。’ 怡若有所言, 囁嚅而去。" 上曰: "必覘候也。" 繼純、復、雲, 率兼司僕朴之蕃、柳&#x251D3;、曺漢臣及衛士百餘人, 到怡家圍之, 使人持命牌, 召之甚急。 怡疑事覺, 紿以不在, 俄而怡佩劎執弓矢, 踰墻而出。 軍士捽其髮, 怡將拔劎, 軍士共縛之, 竝執妾妓卓文兒以來。 三更, 上御壽康宮後苑別殿, 召密城君
              琛、永順君
              溥、領議政浚、河城君
              鄭顯祖、河東君
              鄭麟趾、蓬原君
              鄭昌孫、高靈君、申叔舟、上黨君
              韓明澮、中樞府領事沈澮、左議政朴元亨、昌靈君
              曺錫文、左參贊金國光、兵曹判書朴仲善、右參贊尹弼商、巴山君
              趙得琳, 及思愼、袞、承善、復, 承旨、注書、兼司僕、宣傳官等入侍。 上問怡曰: "汝近日見何人, 語何事乎?" 怡對曰: "臣見辛井保, 論北方之事, 他無所言。" 又問: "汝見文致彬幾日乎?" 對曰: "見致彬有日。 臣欲陳時弊草疏, 令致彬斤正而已, 他無所言。" 又問: "昨今日中, 汝見何人乎?" 怡若不記, 茫然良久曰: "今日往李之楨家, 相與圍碁, 因言: ‘北方有事, 則國家必以我爲將, 誰可任部將者?’ 之楨曰: ‘閔叙、金堅壽、張孝孫, 皆有兼人之勇, 然孝孫在外, 堅壽已顯用, 又在外, 唯叙可也。’ 臣遂往叙家, 相與言去年居山之戰, 又言北方聲息, 敍亦論防戍之要, 因言星變事, 臣答曰: ‘星變如此, 則人物流離, 其無憂乎?’ 仍飮酒辭出。 又往柳子光家論話, 旁有書床, 取《綱目》, 覽彗星見一節, 他無所論。" 命諸宰相鞫之, 不輸情。 上命子光與怡面質, 子光呼怡, 具道怡所言。 怡始知子光來啓而驚, 以頭擊地曰: "子光素不快於臣, 故誣臣。 臣忠義之士, 平生以岳飛自許, 安有是事?" 叙適以巡將, 承召而來, 上問叙, 對曰: "怡到臣家, 語前年居山之戰, 又言北方聲息, 臣亦論北方長城之利曰: ‘皇甫仁築城當時, 以爲非, 然至今賴之。 古人有植楡柳於西山, 以防胡者, 今亦植楡柳於未築城之處, 以防野人之衝突可也。’ 怡亦陳其利害, 因言: ‘天變如此, 姦臣必起, 吾慮其必先受誅戮也。’ 臣聞之驚曰: ‘姦臣誰歟?’ 怡曰: ‘上黨君
              韓明澮。’ 臣曰: ‘何不早啓?’ 怡曰: ‘欲詳聞所爲而啓。’ 因曰: ‘此言若三人會則不可發也。’ 因飮酒醉去, 臣欲卽馳啓, 未得詳聞, 又以巡將行巡時迫, 計之未熟, 未及啓。" 下問怡, 對曰: "臣果與叙言之。 明澮嘗到臣家, 言立嫡之事, 臣知其謀亂。" 明澮避位啓曰: "臣未嘗往怡家與怡言, 請對辨。" 上曰: "此皆怡詐飾之言, 不足辨也。 卿其就坐。" 問致彬, 對曰: "向者怡以疏草, 授臣令斤正, 草今在臣家, 他無所聞。" 問之楨, 之楨對不直, 杖三十餘下, 但云: "怡言: ‘若伐兀良哈, 而以我爲將, 則誰可任衛將者?’ 臣歷言閔叙、張孝孫曰: ‘叙乃可矣。’" 問卓文兒, 對曰: "怡言近有北方聲息, 令人修甲, 又有朴自河ㆍ自田兄弟, 來治弓矢, 怡常犯夜出入, 問之則叱而不言。 嘗有康政丞至家, 怡於外廳, 相對飮酒, 又宣傳官李繼命, 率校尉五六人, 到家而去, 怡告其母曰: ‘鄭僉知崇魯, 見繼命驚惶走出。’" 又問之楨: "汝自少交南怡, 怡之所爲, 汝非不知。" 對曰: "怡以兼司僕將入番, 臣往見之, 怡讀《高麗史》, 因語曰: ‘我欲上疏, 陳佛法兵衛等事。’ 聞此言而已。 且怡嘗學《兵要》於臣, 怡之所謀, 臣實不知。" 又杖三十餘下不服, 問怡孽叔南愈, 對曰: "日者, 臣往怡家, 有金昌孫、李仲淳者先到, 相與碁奕, 射小的, 餘無聞。" 杖二十下不服。 又問怡曰: "南愈言汝射的奕碁, 汝何卒哭前射的奕碁乎?" 對曰: "臣武人也, 恐弓力將損, 與金昌孫、朴自河、李仲淳輩共射, 又與趙穎達、姜利敬射。" 上曰: "世祖之靈, 昭昭在殯殿, 汝言之以實。" 遂問移御景福宮等語何謂也。 對曰: "小臣安能使主上, 移御景福宮乎?" 命杖之, 猶不服。 明澮啓曰: "先鞫怡家奴僕, 以問常時往來之人。" 命卽拿致奴婢五六名, 一一問之, 婢莫加對曰: "近日有稱政丞者來。" 明澮問曰: "今之政丞多矣, 汝所見者誰耶?" 莫加曰: "姓名則不知, 面黑髯多之人也。" 時, 康純在坐, 避席曰: "臣欲買姜太監之家, 歷入怡家。"
地名: 德源 (咸鏡道, 都護府)
年: 1470.0

○左贊成韓繼美、西平君
              韓繼禧、右承旨韓繼純俱詣差備門內, 繼美啓曰: "去十二月初五日, 臣在都摠府, 權孟禧到臣奴若老家, 邀我相見, 臣適出直, 往見之。 姜子平、曺幹、曺智敬, 亦來見臣, 其出去先後, 臣今忘之。 孟禧言曰: ‘國家喪事重疊, 有如此事乎?’ 仍問上位年甲及月山君年甲。 臣答曰: ‘月山君, 今可十三歲。 然我未詳知。’ 孟禧曰: ‘何爲舍兄立弟?’ 臣答曰: ‘大妃向意, 則吾焉得知? 但月山君, 幼時有重病, 至今時時病發。 今上, 自兒時, 世祖奇之, 嘗稱曰: 「此兒終作何如人也?」 意謂以此而立之也。’ 臣又言曰: ‘如此時, 我爲吏曹兼判書, 政事何如爲也? 一事或誤, 不可說, 不可說。 上位年長, 如河城君、永順君、德源君, 則有何憂哉?’ 孟禧曰: ‘龜城君亦有物望者也。’ 孟禧又言曰: ‘崔世豪褒貶居中等, 作散否?’ 臣答曰: ‘不知。’ 孟禧曰: ‘世豪在世祖朝, 以臨瀛夫人之族, 特旨授職人也。 乞勉圖。’ 臣答曰: ‘當考而爲之。’" 命內官安仲敬, 以繼美所啓, 言于申叔舟、韓明澮、具致寬、洪允成、尹子雲曰: "繼美所啓如此, 其鞫問權孟禧。" 叔舟等曰: "臣等推鞫有日, 未得其情。 今其所言如此, 何難得情?" 且啓曰: "臣等今有啓事, 請親啓。 大王大妃與上同御寶敬堂, 引見叔舟、明澮、致寬、允成、子雲、繼美、繼禧及都承旨李克增等。 叔舟啓曰: "浚於世祖朝, 交通內人, 罪不可赦, 世祖特眷愛庇覆, 得至今日。 今又憸小之徒, 以浚嘗將兵有功、世祖所寵待, 指以爲言, 不可忍聞。 浚雖有微勞, 何足恤乎? 願治先王時罪, 廢爲庶人, 流于外方, 此所以保全也。" 大王大妃曰: "群小自造惡言耳。 浚何得知其交通內人事? 世祖已論以不實, 今不可追論。 然當更思之。" 叔舟又啓曰: "今主上幼沖, 大妃殿下親斷庶務, 不可深居宮中, 使內官傳命也。 請與主上同聽裁決。 垂簾聽事, 自古有之, 且如此, 則主上聞見日廣, 聽斷亦熟矣。" 大妃曰: "予不解文字, 聽事亦難。" 叔舟啓曰: "承旨解釋文字以啓, 則聽之無難矣。" 大妃曰: "然則予當親聽。" 叔舟等退, 更請浚罪, 至再三。 允成又啓世宗朝臨瀛大君
              璆不法事, 且請浚潛通宮人之罪, 皆不聽。
地名: 德源 (咸鏡道, 都護府)
年: 1471.0

○兵曹據永安道觀察使李繼孫啓本啓: "李施愛叛逆時, 德源人金晊、梁益深爲施愛所殺, 當依例錄軍功, 而前此本道漏報, 故至今未蒙褒典, 甚未便。 請依軍功四等例論。 又申㴐當北方危亂之時, 馳赴本營, 無所畏縮, 徵兵部分, 爲固守捍賊之計, 不幸爲本府人所攻, 倉卒之際, 抗言不屈, 遂死於賊。 康孝文筮仕以後十五餘年, 出入此塞, 從征任事, 多有功績, 不意賊臣煽亂, 孝文首受其禍, 以殞其身。 上項申㴐、孝文殞軀事迹, 人所共聞, 莫不慨嘆。 而前者以施愛叛逆, 起於孝文措置失宜, 論以叛逆。 及至己丑年, 特放妻子及緣坐, 而其告身及奴婢、財産則不給, 今宜還給, 亦依公差人被殺例施行。 申㴐, 依被殺人軍功二等例, 論賞何如?" 從之。 孝文, 只還給告身、家産。
地名: 德源 (咸鏡道, 都護府)
年: 1472.0

○司諫院正言尹晳來啓曰: "方好連、金孝同等三千餘人, 群往檜巖寺供佛; 德源君
              曙、昌原君
              晟亦往與焉。 好連、孝同等, 今方推鞫 而命勿囚。 治之不嚴, 豈肯輸情? 請囚之。 且王子出入, 宜啓稟而行, 今潛往檜巖, 可乎? 王子年少, 不識事體, 必有奴輩導之者。 前日, 昌原君
              晟道遇李孝常、李淑琦, 責以不下馬而辱之。 道遇王子, 不避而下馬, 今不錄於《大典》。 大臣, 殿下所尊敬, 而敢如此, 此亦從者之罪也。 請竝囚曙、晟奴輩鞫之。" 傳曰: "獄大幾許, 而欲囚三千餘人耶? 況稱爲上供佛者, 强欲囚之何耶? 王子年雖幼, 豈有奴輩導之之理? 不可問也。"
地名: 德源 (咸鏡道, 都護府)
年: 1473.0

○己巳/御經筵。 講訖, 大司諫鄭佸啓曰: "趙得琳, 初與德源君爭田, 擅往牙山, 歐打其奴, 罪犯深重, 而罷職數月, 旋卽敍用, 有違《大典》之法。 請勿敍。" 上問左右, 領事金礩、尹子雲同辭啓曰: "諫官之言甚當。 得琳以內需司賤屬, 濫承世祖之恩, 今乃與世祖親子, 抗衡陵慢。 律有賤凌本主之科, 專爲此輩設也。 勉從諫官之請。" 佸更啓曰: "得琳雖糜粉, 尙不能報聖恩之萬一, 今所犯若此, 罪孰大焉?" 上曰: "予當商量。" 佸又啓曰: "冰庫別坐趙云明纔滿箇月, 卽除水原判官。 臣謂箇滿別坐, 不爲不多, 東、西班箇滿應授判官者, 亦不少, 若以箇滿次第而除授, 則應先除授者, 必非云明, 而今乃先授, 吏曹聽云明之請, 明矣。" 上曰: "昨已召吏曹, 問其所由, 答云: ‘別坐箇滿者幾三十, 但俱未行實職, (雖)
                〔唯〕
              
              云明已經實職, 故除授。’ 若人器相當, 則雖先用之, 未爲過也, 安有吏曹聽其請哉?" 佸更啓曰: "云明向宰新昌, 再居中等, 故當其遞也, 降授別坐, 其非人器相當, 從可知也。 請改差。" 不聽。
地名: 德源 (咸鏡道, 都護府)
年: 1478.0

○宗親德源君
              曙等來啓曰: "昨日傳旨, 宗宰妓妾家畜外妓妾所産, 勿許從良, 臣等竊以爲未便。 若立此法, 則宗親之子或從賤役, 如曰: ‘吾父某宗親, 吾祖某王’, 而從賤役可乎? 非徒宗親之子, 節度使經年率居妓妾, 其子女亦不許從良乎? 臣等以爲雖不家畜, 或於父母家, 或別建家舍留畜者, 是亦不可論以家畜乎? 願稟旨。" 御書答曰: "今觀群意, 殊不識予之貴宗室重天倫也。 夫妓, 本以給軍士之無妻者設爾。 比如路柳墻花, 人得而折之, 其子女固難定其某之出也。 假如大君之妾潛通他人生子, 大君其知之乎? 其母則但欲顯其子爾, 豈肯告以實耶? 是不亦累宗室而逆天倫乎? 祖宗在天之靈, 其謂何也?" 德源君等仍啓曰: "若父母家留置、或別構家舍畜養, 奴婢許給衣食供給妾子女, 竝依家畜例, 贖身從良何如?" 傳曰: "一從卿等之言。" 仍改下傳旨曰: "凡宗親及大小人員家畜及父母家畜養、或別設家舍或奴婢許給衣食供給中外妓妾所産外, 勿許贖身從良。" 承政院啓曰: "如此立法, 則是啓宗親作妓妾之端也。 我國疎薄正妻, 一切痛禁。 然間有犯禁者頗多, 國家固難止之, 今立此法, 則作妓妾者謀欲依法, 非家畜者則畜於父母之家, 否則別構家舍, 奴婢衣食, 任意供給, 其於疎薄正妻之法何? 至爲未穩。" 傳曰: "明日召月山大君、德源君、誼城君、銀川君、玉山君及曾經政丞等議啓。"
地名: 德源 (咸鏡道, 都護府)
年: 1485.0

○義禁府啓: "載陽副正
              侃違母敎令罪, 律該杖一百; 楊守明增書誣告罪, 律該杖八十、徒二年。 幷奪告身。" 命示月山大君、(德原君)
                  〔德源君〕
                
              、政府、領敦寧以上。 婷議: "侃之罪當依律施行, 但宗親無決杖之例。" 曙議: "載陽副正母子就訟, 一口難說。 獄辭已定, 上裁。 楊守明依所啓施行。" 鄭昌孫議: "侃罪, 依照律何如? 決杖, 上裁。 楊守明罪, 依照律施行何如?" 沈澮、尹弼商、洪應、鄭蘭宗議: "依所啓施行何如?" 盧思愼、鄭佸、金謙光議: "當依所啓施行。 但爲人子者, 身非己有, 乃父母之有也。 死生進退, 唯父母之命是從, 不可違也, 況奴婢乎? 載陽之罪, 係干綱常, 依照律爲便。 然宗親無決杖之例。" 御書: "依律。 但宗親難決杖, 若以難而只贖杖, 則罪犯綱常, 懲戒無由, 杖贖而遠方付處。"
地名: 德源 (咸鏡道, 都護府)
年: 1490.0

○御經筵。 講訖, 大司憲權侹啓曰: "領議政、左議政, 於王世子, 師傅也。 世子雖降階, 猶可也, 至於右議政押班及見賓客之時, 亦降階, 德源君, 雖於世子旁祖父, 有嫡庶之分, 皆不可降階。 如此儀註, 似不合禮, 請改之。" 上曰: "予觀儀註, 果如是言, 改之可也。" 權侹又啓曰: "今者外祖父母遺書, 不許通用, 《大典》, 用祖父母遺書者, 通子女子孫而言, 非只言子之子也。 不可以一父母之孫, 而分男女或用或不用也。" 上曰: "是事已議于大臣而定矣。" 持進官鄭文炯啓曰: "前日議于大臣, 而議者皆云: ‘祖父母, 泛指內外而言, 通用爲便。’ 惟李克培議云: ‘《大典》本意, 只言親孫, 非合言外孫, 其不用審矣。’ 從克培議。 其後廣川君
              李克增及朝議皆云: ‘克培之議非是。 用祖父母遺書云者, 通內外子孫而言, 豈外孫不用外祖父遺書乎?’ 臣意亦以爲, 內外子孫通用, 甚合法意。" 上曰: "如此則祖父母遺書, 內外子孫通用可也。" 文炯又啓曰: "內需司陳告奴婢決屬後, 依正案例, 不許人告爭, 此實曖昧。 夫各司奴婢, 每三年續案, 積二十年正案成籍。 其續案載錄者, 許人告爭, 而內需司奴婢決上之後, 一依正案例, 雖祖業奴婢, 不得伸告, 冤抑不少。 臣意以爲, 內需司正案載錄者, 不得更改, 其餘續(續)
                〔案〕
              決上者, 許人訟之, 其中文券明白累世傳係者, 還給其主, 以伸冤抑爲便。" 侹曰: "我國知禮義有上下之分者, 以有奴婢也。 累世相傳奴婢, 一朝移屬內需司, 不得告爭, 則其冤抑實深, 宜許伸訴。" 上曰: "慶尙道觀察使鄭佸, 亦言此事。 予意以爲, 不計年限, 許人告爭, 則其勢紛紜蠭起, 不得一一聽理。 若限年聽訟, 則意亦可矣, 已問于政院, 時未回啓。 往者興守陳告, 至爲奸詐, 如此之類, 不可不改。 今欲限年告爭如何?" 僉啓曰: "上敎允當。" 侹又啓曰: "壬戌以前贈與白文通行久矣。 今者立法不得行用, 緣此告爭于本府, 以不用白文, 訟奴婢、田宅者, 稍稍有之。 久遠通行之法, 一朝頓變, 使起訟端, 互相是非, 甚未便。" 上曰: "果如是言, 其亟諭該司, 依舊通行。" 侹又啓曰: "閔師騫所擿守令不法事, 其中細瑣之條, 當揀而置之, 其不可棄者, 令監司鄭佸, 推考以啓何如?" 上曰: "然。 憲府審事之緊不緊, 輕者棄之, 重者付監司推鞫。"
地名: 德源 (咸鏡道, 都護府)
年: 1496.0

○辛酉/御經筵。 大司憲金悌臣曰: "近者臺諫立主立廟, 功臣加資, 尹慜、李宜茂、李克圭等事, 論啓而不聽。 先王遺敎至重, 殿下以臣而違君, 以子而逆父, 恐殿下得罪於萬世。 功臣加資, 非三年內所當汲汲。 尹慜等無狀之罪, 亦不可不懲。 近者以陰陽失序, 下傳旨于政府, 以自譴責, 然昨敎云: ‘予未知立主立廟, 功臣加資等事, 有以致天戒也。’ 大抵人事失於下, 則天變應於上。 古人云: ‘災不妄作, 惟人所召。’ 此正殿下恐懼修省之時也。" 王曰: "非不恐懼修省也。 但廢妃雖得罪先王, 母子之情不可恝然。 功臣加資, 非論賢否, 直以報其功耳。 此豈足以致天變乎?" 悌臣曰: "臣等所啓, 皆非小事。 立主立廟, 則綱常紊亂; 功臣加資, 用舍顚倒; 有罪者不懲, 則刑罰無章, 此皆足以致天變。" 參贊官金壽童曰: "災變之來, 殿下宜自譴責曰: ‘有何所失, 而致此耶? 非徒求諸外, 當反求諸身, 德有所未至耶, 政有所未孚耶? 予失某事, 此必某事之應也。’ 以此自警, 若曰: ‘此失爲小, 不足以致天之戒。’ 則不可也。 今立主事, 雖無先王遺敎, 名爲出母, 則亦當裁抑, 況遺敎至嚴, 而定爲祭禮, 以遺殿下乎? 古人云: ‘賞罰失中, 四時失序。’ 金舜孫雖傲慢合死, 然當付諸有司, 明正其罪, 使中外得知罪狀, 則其同類亦必知戒。 且功臣皆驟加崇品, 至甚猥濫, 其尤不可者五人, 當先改正。" 王曰: "任士洪濁亂朝政之小人, 韓懽狂妄人也。 若得琳雖曰賤口, 世祖已許通矣。 別有何罪, 而不可加資耶?" 壽童曰: "得琳雖無顯顯之惡, 別無可褒之善。 本以世祖家奴, 今若爲一品, 則與德源君比肩, 連城君、德津君皆在其下, 名分紊亂, 貴賤失序。" 王曰: "姑待命。" 執義柳濱曰: "假使成宗今爲上王, 殿下必不得違敎而立廟。 古云: ‘事亡如事存。’ 成宗昇遐未久, 卽違遺敎, 豈古人所謂: ‘不死其親。’ 之意耶?" 壽童曰: "殿下必欲致孝於廢妃, 一從成宗所定之制, 亦足以盡其誠。 況神不享非禮, 若名號不稱, 尹氏之靈必不安享, 此豈孝子盡孝之意?" 王曰: "立主事, 決不可聽也。 若功臣加資事, 臺諫之言公論所在, 五人等改正何難?" 濱曰: "尹慜等迎合上意, 陷殿下於過擧。 若不加罪, 無以懲後。" 王曰: "立廟立主, 非因尹慜等之言, 已與大臣議定矣。" 壽童曰: "慜、克圭之事, 臣未詳知。 宜茂前後反覆, 攻發臺諫之非, 使殿下以爲: ‘臺諫之心, 果如宜茂之言。’ 以此不信臺諫之言, 固拒若是, 宜茂之罪大矣。" 掌令李自健曰: "成宗遺敎, 洋洋盈耳。 大臣不能諫止, 從而導之, 厥罪大矣。" 王曰: "予雖不賢, 豈聽大臣之議, 然後爲立廟之擧哉?" 大司諫李復善曰: "殿下若於廟側, 立標石曰: ‘尹氏之廟。’ 標石之傍建丁字閣, 以藏祭器, 則尹氏之靈亦安矣。" 王曰: "當商量, 且議于大臣。"
地名: 德源 (咸鏡道, 都護府)
年: 1498.0

○甲寅/持平安彭壽啓: "今之酒禁, 雖爲民間費財, 而謹天戒之意爲尤大。 今也近密之地、輦轂之下, 飮酒自恣。 大抵立法, 必自近及遠, 闕內如此, 則恐不得禁外間飮酒也。 德源君
              曙以貴戚之臣, 放奴爲僧, 又成勸文, 踏其圖書, 分付僧徒, 遍遊閭里, 誑惑愚民, 蠧取民財, 其爲害也, 孰大於是? 請令宗簿寺鞫之。" 不聽。
地名: 德源 (咸鏡道, 都護府)
年: 1502.0

○鄭眉壽啓: "臣爲咸鏡道監司時, 高荊山以築城事, 往本道。 其築城處 當抄入民戶, 故以德源府使崔淑卿、定平府使南孝元爲差使員, 召致本營面囑耳。 且臣率婢十八、奴三, 然非獨臣犯法, 前例, 宰相率家眷, 遠出關外, 勢不得不爾。 左右政丞皆經兩界監司, 下問則可知。 咸興疲弊事, 臣之未赴任也, 河沃爲判官, 解由尙未得出, 今則金秀英爲判官, 穀米雜物頗至豐裕。 其時韓亨允、高荊山皆承命往還, 若下問則兩邑守令到營之由, 咸興疲弊之故, 必不爲臣諱之。 然臺諫所論, 在人物賢否, 臣固庸陋, 宜受臺駁, 請改臣加資。" 傳曰: "明當報之。"
地名: 德源 (咸鏡道, 都護府)
年: 1510.0

○咸鏡道觀察使高荊山, 以備倭方略馳啓, 其略曰: "考諸古迹, 三去甲子年間倭變時, 自安邊至歙谷三息程內, 壓戎、鐵原、和登、浪城浦等處, 或築石城, 或築土城, 防戍烽燧, 相準報變矣。 今者更審, 則鐵原南距一里許馬嚴岾及壓戎串、浪城浦岾等三處, 丘陵延入海汀, 海中往來人, 箇箇通望處也。 烟臺排設, 夜則擧火相準, 晝夜(侯)
                〔候〕
              望, 報變便當。 令該司磨鍊施行何如? 其一曰, (德原薪島)
                  〔德源薪島〕
                
              、行島、連島, 安邊
              女島、永興等島, 末應島、大猪島等處, 各官海採人及牧子等居者甚多。 如有賊變, 則先受其禍必矣, 竝令出陸而居甚當。 海採人捉魚時, 必往來於人所通望, 角聲及聞處, 請限倭寇寢息間, 令候望, 必待令角出入。 其一曰, 從安邊
              壓戎串望見, 則不但北靑、洪原、咸興、定平、文川、(德原)
                  〔德源〕
                
              、永興等官地面, 昭然可觀。 自江原道、通川郡東北, 距五十餘里, 海中有卵島, 周廻可二百餘里, 多産海物, 海採人等, 常常往來, 賊變可畏。 若上此島, 則利城、端川、吉城等官地面, 亦可望見。 若倭寇依此待風, 截流橫渡, 則可至洪原以北。 請於洪原以北吉城等各官, 依咸興以南各官例, 設烟臺, 置守護軍(侯)
                〔候〕
              望。" 下大臣等議。 領議政柳洵議: "倭奴作梗, 必過江原, 方至咸鏡之境, 事變非朝夕可慮。 今若多設新烟臺, 島居人民, 移出居陸, 下番軍士, 抄定防戍, 則賊未至而先自困弊。 姑於初面安邊
              馬巖、壓戎、浪城三處, 依所啓設烟臺, 令所在官, 撿察(侯)
                〔候〕
              望。 其海採人, 令角出入事及卵島防備事, 依啓本施行。" 上從之。
地名: 德源 (咸鏡道, 都護府)
年: 1535.0

○丁酉/御朝講。 領事金安老曰: "近來太白晝見, 久而不滅。 今又冬雷發作, 天變非常。 蓋冬雷之發, 由於陰陽之失度也。 古人云: ‘純陰之月, 陽氣闔藏於地下, 春而發洩, 則萬物生遂。’ 今者陽氣先洩, 萬物難於生遂, 明年農事, 亦爲可懼。 答天之變, 不可以文, 必須人事無失, 人心和睦, 然後天心可和, 天變可弭。 近來人事不順, 故天變如此。 小臣(戶)
                〔尸〕
              位, 罔知攸爲。" 知事柳溥曰: "太白晝現, 久而不滅。 古書曰: ‘太白, 兵象也。’ 且冬雷之變, 極爲非常。 大抵陰陽之氣, 戰(溥)
                〔薄〕
              而爲雷電。 詩曰: ‘燁燁震電, 不寧不令。’ 說者曰: ‘或妾婦乘其夫, 夷爲侵中國, 小人凌君子, 皆其應也。’ 今之有他事, 未可知也, 然當恐懼、修省。" 侍講官金遂性曰: "永川人之事, 人以爲疾怨守令, 而爲之也, 臣以爲不然。 若過去而暫擊之, 則猶可謂之疾怨守令, 而爲之也。 此則其所爲, 至爲已甚, 恐非疾怨守令, 而爲之也。" 獻納李夢弼曰: "乘夜燃火, 而斷破四字云。 其四字, 則不知爲某字也, 然似非無識之人所爲也。 若是奸孽之所爲, 而推於無知之人, 則恐有傍觀, 而竊笑者也。" 安老曰: "(斲)
                〔斷〕
              破四字, 與懸像之事, 何以哉?" 上曰: "冬雷之變, 至爲可懼。 永川人事, 予意亦以爲, 非嫉怨守令者所爲。 至爲荒唐。" 安老曰: "永川人事, 必罪人不自安分, 敢爲凶悖之事, 以快其憤然後已。 朝廷間, 上有聖明, 下有士林, 如兄、如弟, 必須同寅協恭, 而其所議論, 必須平正, 然後朝廷安矣, 天道順矣。 近來以不大之事, 至於紛擾, 大抵議論, 則自當有同異, 然自古雖有過越之言, 心相和平則可矣。 下之人有高論, 而自上酌而容之, 然後可以培養其氣象矣, 而今則與古有異, 若有一論之或異, 則窺伺者, 輒付於其人, 故小臣每以爲懼。 相爭可否於上前之時, 固不可唯而相諾, 要在平心而已。 奸凶之伺隙而離間, 至爲可慮, 朝廷若和平, 則奸人何所窺哉? 進言者, 莫不以奸兇爲啓, 而議論或異, 輒相離間, 恐生自中之亂也。 自上須預知而防微, 下人亦當慮奸人之乘間, 其於論事之際, 雖或相爭, 而退相和平, 而無私憤可也, 近來似無如是事。 古語有之曰: ‘君臣輯睦, 不可圖也。’ 君臣輯睦, 則敵國尙不能圖。 此尤所當省念也。 近者亦爲紛亂, 而自上和解, 極爲美矣。 自上更加堅定, 幸甚。 大抵罪人、罰人, 上豈好之? 朝廷亦豈安而樂之哉? 然必須如是, 然後乃可鎭定故耳。 若安分而思愆, 則亦可以寬假而收敍也。 天地間草木禽戰, 亦皆欲各得其所。 況於同朝之人乎? 勢不得已耳。 朝廷和睦, 乃是修省答災之上策也。" 上曰: "此言是矣。 人心和, 則天心當和, 何有災變?" 安老曰: "大抵應災, 刑獄爲大。 京獄中, 罪之可疑者, 議之似可此意, 昨者已與領議政金謹思, 議而欲啓矣。 蓋赦與疏放, 有罪者幸免, 非所以答災之道也。 但議其疑枉可矣。 獄事有事迹可疑, 而泥於法, 有司難處者矣。" 上曰: "疑獄亦可議矣。" 安老曰: "近來臺諫, 論士大夫之罪也, 原其情而泛論之, 奉傳旨時, 盡入之, 及乎照律也, 亦以此照之, 至爲未便。 祖宗朝傳旨, 則自上折中而下之, 如是可矣。" 上曰: " 傳旨內, 或有一字之遣, 則臺諫還請盡入, 而奉之, 故不得減矣。 臺諫所啓, 與傳旨相同, 亦果未便矣。" 掌令李頤曰: "臺諫旣已盡計, 而啓之, 照律之後, 自上減其罪, 則可矣, 臺諫之語, 有所加減, 則未便矣。" 安老曰: "傳旨, 王言也。 王言, 專以下人之言奉之, 亦爲未便。" 溥曰: "邊備之事, 所當軫念。 加德島設鎭事, 時雖昇平, 而不可不慮也。 滿浦越邊來居野人, 若開諭而不去, 則聲罪驅逐矣。 彼亦雖似可慮, 然外事也。 咸鏡道向化野人, 多辰內地, 如北靑
              無海臺,
                【地名。】
              向化野人, 至爲滋蔓, 尤爲可慮。 前者, 薺浦
              倭奴滋蔓, 朝廷以爲腹心之疾, 而庚午亂作, 國家制之, 至爲幸甚。 咸鏡道
              野人之滋蔓, 甚於倭奴, 若乘間而起, 則禍不可言。 倭奴則以舟師, 只能用劍, 而不能射矣, 野人則陸戰, 其長技也。 長驅而入, 亦爲可慮, 預爲處置可矣。" 特進官尹熙平曰: "北靑
              無海臺, 向化多居焉。 蓋自三國時有之, 今者雖退設六鎭, 咸鏡道本非我國地也。 所謂南沃沮者, 郞今之烏道里也,
                【胡種之號。】
              所謂穢貊者, 卽今江原道之境也。 於春川得貊國之印云, 蓋其地也。 今退居于慶興地, 爲骨間亐知介,
                【亦胡種之號。】
              若長驅, 則可以出來。 前朝之末, 出來于高原、德源之間。 德源有鐵關,
                【地名。】
              蓋來于此矣, 而我太祖大王及李仁佑平治之, 本非我國之地也。 高句麗之都, 今在三衛,
                【毛憐、建州等衛。】
              而東沃沮, 卽白頭山之東, 甲山、三水之地也。 北靑
              無海臺、鏡城
              靑巖向化野人, 自古居焉。 龍城之水, 岐而一泒流于殊乙溫, 一泒流于靑巖, 靑巖之野人, 安業而居久矣。 鏡城城固, 城外長江, 江外民田, 與野人之田, 相間而耕食。 若未及收齊, 而疊入, 則寄其穀于野人矣。 野人今如我國之人, 而又有能文筆者, 與慶源、慶興等處野人, 相通而婚嫁矣。 頃者移來于文川, 地其輩皆胡服騎馬, 以馳獵爲事。 或出來于黃海道等處, 奪取民家所曬之穀, 橫行自恣, 恩及江原道而至于下三道矣。 如此之輩, 推刷則可矣, 若如無海臺、靑巖等處安業者, 推刷則必致搔動矣。" 溥曰: "今雖如此, 五胡立亂可監。 當革心向化之時, 則無異於編氓, 而終使中原爲腥膻之域矣。" 上曰: "如是之事, 若徐爲之所, 則猶可, 若急處, 則當致騷擾矣。"
地名: 德源 (咸鏡道, 都護府)
年: 1561.0

○癸巳/司諫趙德源、
                【性本偏固, 室家之間, 且有薄行。 其驟陞附樑也。】
              持平姜克誠
              
                【躁毒鄙妄, 行多淫穢, 諂結李樑, 事之如奴。 兩人皆儒生式年會試講經試官。】
              啓曰: "昨日有數三儒生入講時, 臣等語曰: ‘此儒生精於講書, 所可詳聽也。 ’ 又有一儒生, 熟於實學, 而又能於文者, 入講之際, 臣等相與語曰: ‘此儒生, 若得連分, 則可無患矣’ 云, 則試官李英賢, 招法司書吏責之曰: ‘場中之事, 在帳內者, 自當處之。 監試官, 則只合監試而已。 儒生能否, 不當說也。 ’ 反覆顯責, 其言甚正。 臣等俱以輕淺無狀之人, 猥參監試重任, 不計科擧大事, 非但輕發妄言, 不無涉私之失。 決不可靦然在職, 請遞臣等之職。" 答曰: "右尹李英賢, 不無妄言之失。 監試官則別無所失, 速還講所。"
地名: 德源 (咸鏡道, 都護府)
年: 1562.0

○戊午/上以御筆, 特除權轍爲議政府右贊成,
                【轍因附李樑, 驟被寵遇, 故有是除。】
              以李夢亮爲刑曹判書, 元繼儉爲知中樞府事, 柳昌門爲戶曹參議, 成詢爲江原道觀察使, 高孟英
              
                【藍面鬼色, 狐性豺心。 媚事李樑, 擢居顯列。】
              爲僉知中樞府事, 姜克誠
              
                【輕浮狠愎。 恃才傲物, 貪酒嗜色, 名行掃地, 奴事李樑, 士類不齒。】
              爲司憲府掌令, 姜士弼爲弘文館副應敎, 朴謹元爲議政府舍人, 
                【初謹元爲弘文副應敎, 與應敎朴淳, 以議林百齡諡事, 將被極罪, 士林洶懼。 淳怡然不動, 閉門待命, 謹元懼甚, 未免求救於戚里、權貴。 朝臣愛二人者, 陰勸改諡, 謹元亦欲改之, 淳拒不從。 及中書戡定以無 ‘忠’ 字, 使改之, 不得已卒改, 爲 ‘忠憲。’ 及入啓, 上見前諡大怒, 欲置重典, 賴沈鋼、李樑營救, 只命罷黜。 初鋼、樑重淳高名, 欲屈致之, 淳卒不一往, 士論翕然稱之。 然鋼重其爲人, 且爲謹元事之甚謹, 常密啓於上, 力言二人無罪, 上亦悟爲元衡所誣, 未幾復收敍。 然謹元求哀於樑, 樑力救之, 故卽入顯官, 淳爲樑所惡, 故雖爲謹元竝救, 而上知其不喜, 出爲韓山郡守。 人曉然知二人之優劣矣。】
              
              趙德源
              
                【麤鄙無行, 士論不齒, 特因附樑, 驟居淸顯。】
              爲弘文館校理, 具思孟
              
                【修飾以取時名, 識者知非佳士。】
              爲副修撰。
地名: 德源 (咸鏡道, 都護府)
年: 1563.0

○兩司啓曰: "京畿監司李彦忠、軍資監正姜克誠、侍講院輔德趙德源、
                【取媚容悅, 無所不至, 又何足誅。】
              前典籍黃三省,
                【中無所主, 惟事側媚, 烏足槪論。】
              交結李樑, 作爲心腹爪牙, 憑藉聲勢, 交相黨惡, 凡樑之構禍朝端, 貽害邦家者, 未必非此人等縱臾。 原其情, 則無異於被竄之人, 而至今得保官爵, 物情憤鬱。 請竝削奪官爵。 兵曹參知金百鈞、
                【性稟邪毒, 多行忮害。】
              戶曹參議高孟英, 出入李樑門下, 久占淸要, 奴顔婢膝, 備諸醜態。 吏曹參判李重慶, 身在宰相之列, 趨時附勢, 如恐不及。 如此之人, 不可仍在朝列, 請竝罷。 判中樞府事鄭士龍,
                【不謹親喪, 廢棄正妻, 杖殺其子, 文雖舞國, 其可數之於人(須)耶?】
              本以包藏兇慝, 貪濁無狀之人, 自少百行俱缺, 到老爲惡益甚, 杖殺其子, 恬不動念。 是可忍也, 孰不可忍? 及其陰結李樑, 自以爲奇貨, 高臥東郊, 坐享厚祿, 妬賢嫉能, 招權怙勢, 凡樑所爲, 無不預知, 擯斥卿相, 生禍朝廷之事, 敎誘贊助, 釀成其惡。 甚至愼思獻之及第, 臺諫專指其受賄用術, 自上收議于大臣以削科, 堅如金石, 牢不可破, 使其子上言, 又囑其爲宗伯者,
                【指鄭惟吉。】
              曲爲回啓, 終至還復其科。 我國公道, 惟科擧一事, 而自此之後, 大防一毁, 末流難救。 雖大庭之對, 謁聖之擧, 或未免林下之譏, 皆士龍誤之也。 況頃者輔國重加之命, 出於物情之外, 朝廷上下, 莫不駭怪, 而氣焰張大, 無一人言者, 豈不寒心? 盤據已久, 益肆無忌, 或謀貳公之地, 或圖銓曹之長, 以至窺伺相位, 潛擅國柄。 其陰謀秘計, 物情極爲痛憤。 請削奪官爵, 門外黜送。 寺人之官, 侍奉之外, 不任以事, 只守門傳令而已。 若陰結權奸, 內外盤據, 始以甘言, 得見親信, 終憑城社, 干預朝政, 則其不使宗社危亡者鮮矣。 考之前史, 昭昭可見。 宦官丁蕃, 以刑餘之人, 濫蒙天恩, 所當謹愼敬畏, 反以儇利辯給, 善伺承迎。 自度外庭之臣, 窮寵極貴, 可與爲援, 鴟張聲勢, 無如李樑, 故深自結納, 阿意曲從, 凡宮掖隱密之事, 與上之一動一靜, 無不潛通於樑, 而樑也坐視上意之所向, 取媚容悅, 欺罔蒙蔽, 擅國專政, 植黨弄權, 使內庭不嚴, 朝政日紊, 此宦釀成之罪, 亦已極矣。 假托內旨, 徵索外方, 相依盤結, 表裏橫恣之狀, 難以枚擧, 物情極爲憤鬱。 請遠竄遐裔, 以肅宮禁。" 傳于政院曰: "宦官丁蕃, 深自結納於李樑, 凡宮掖隱密之事, 與自上動靜, 無不潛通於李樑, 而假托內旨, 徵索外方之事, 予甚駭愕。 兩司指何事而論啓乎? 問于城上所而啓。" 政院以城上所言啓曰: "退與同僚, 同議回啓, 但同僚或有家在門外者, 勢不及今日內回啓矣。" 答曰: "刑厥元魁, 脅從罔治, 而近者李樑被罪後, 又論交結之人。 耳目盡職之意則可嘉, 然涉於騷擾, 予心豈安? 李彦忠、姜克誠、趙德源、黃三省, 竝削奪官爵事如啓, 金百鈞、高孟英、李重慶, 不可至於罷職, 竝遞本職送西。 鄭士龍老宰妄失, 不須深治, 不可至於門外黜送, 只削奪官爵。 丁蕃事, 下問之意回啓後, 當發落矣。"